Kasa yɛ adeɛ a ɛho hia wɔ akwannuasa nyinaa so wɔ Akanman mu ɛsiane sɛ, Akanfoɔ mfa wɔn amammerɛ nni agorɔ koraa, ɛsiane sɛ amammerɛ ne kasa dan wɔn ho wɔn ho; yɛnam kasa so da amammerɛ adi, ɛnna amammerɛ no mu nso na yɛhunu kasa. Kasa ma yɛkunu nnipa ko a obi yɛ.
Kasa na nnipa de di nkitaho, ɛnna yɛwɔ akwan ahodoɔ pii a yɛtumi fa so di nkitaho nso. Ebi si wɔ atwerɛ ne akenka mu, ano kasa mu, otie ne deɛ ɛkeka ho pii mu.
Masi kasa so pii wɔ soro hɔ, na sɛ yɛhwɛ a, ɛdeɛn kasa na mereka ho asɛm? Ebia na woate sɛ nsɛnkyerɛne kasa, ebi a wonim dada, ebi nso a wo werɛ afi, anaa wonnim koraa a, mereka akyerɛ wo sɛ, Akanman mu no akwannuasa a wɔfa so kasa no bi nam nsɛmkyerɛnne so. Akanfoɔ nam nneɛma a atwa wɔn ho ahyia ne nnipa akwaadɔm ne nneyɛɛ binom so de deɛ wɔpɛ sɛ wɔma afoforɔ hunu anaa teɛ to dwa.
Ansa na yɛbɛtoa soɔ no, ɛdeɛn ne nsɛnkyerɛnne a ɛkasa? Nsɛnkyerɛnne a ɛkasa yɛ ahyɛnsodeɛ, nneyɛeɛ anaa nneɛma ahodoɔ binom a Akanfoɔ nam so da asɛmpɔ anaa adwempɔ bi adi. Nsɛnkaeɛ bi wɔ Borɔfo kasa mu a n’asekeyerɛ ne sɛ, nneyɛeɛ anaa nsɛnkyerɛnne kasa den sene anosɛm.
Yɛwɔ mmeaeɛ atitire mmienu a yɛhunu nsɛnkyerɛnne a ɛkasa; Efie ne nwiram. Momma yɛnhwɛ nsɛmkyerɛnne a ɛkasa a yɛde di dwuma wɔ efie no wɔ ɔfa yi mu.
Yɛakyekyɛ efie nsɛnkyerɛnne a ɛkasa a yɛrebɛka ho asɛm no mu nnam; Ahemfie nsɛnkyerɛnne, nneyɛeɛ mu nsɛnkyerɛnne, Aduradeɛ (ntoma) mu nsɛnkyerɛnne, asa mu nsɛnkyerɛnne, sɛ yɛyi weinom firi hɔ a, afoforɔ bɛtumi awɔ hɔ deɛ, nanso weinom ho asɛm na yɛbɛka.
Sɛ yɛhwɛ ahemfie nneɛma binom te sɛ, bam kyiniɛ, afena ne akyeamepoma a, yɛhunu adwinneɛ binom wowɔ ho a ne nyinaa bu yɛn bɛ (kasa kyerɛ yɛn wɔ kwan binom so). Wɔnam wei so da ɔhene ko, abusua ko a ɔfiri mu, kuro ko, anaa deɛ ɔhene no pɛ sɛ ɔde to ne manfoɔ anim adi.
Momma yɛnhewɛ deɛ yɛhunu no akyeamepoma soɔ no binom ne ne nkyerɛaseɛ;
Mfonin a ɛwɔ soro no de Sankɔfa. Sɛ yɛhunu saa nsɛnkyerɛnne yi wɔ akyeamepoma so a, na ɛreka akyerɛ Akanfoɔ sɛ, yɛato nneɛma a ɛho hia pii atwene (s.e amammerɛ, abakɔsɛm), ne saa nti ɛho bɛhia sɛ yɛbɛsane de saa nneɛma a yɛto no asaworam no aba yɛn asetena mu, na aboa ama asetena akɔ yie.
Yɛbɛtumi ahunu biribi te sɛ Gye Nyame a yɛhunu no wɔ Adinkra Agyinahyɛdeɛ no mu no nso wɔ akyeame poma so. Wei asekyerɛ ne sɛ “Gye sɛ Nyame.” Akanfoɔ nam wei so kyerɛ wɔn gyidie a wɔwɔ wɔ Onyankopɔm mu. Wɔwɔ gyidie bi sɛ, Onyankopɔn nkumm wo a, ɔteasefoɔ yɛ kwa.
Sɛ yɛhunu nsateaa a obi de akyerɛ n’ani ase wɔ akyeamepoma so a, na ɛkyerɛ obi a ɔyɛ kɔntɛkorɔ a sɛ asɛm to no a ɔnni ɔkamafoɔ, nanso ne nyinaa mu no, wɔgye di sɛ Onyankopɔn na Ↄka saa nnipa no asɛm ma no. ℇnam so ma wɔnya anidasoɔ wɔ abrabɔ mu berɛ a wɔto wɔn ani a ɛntɔ obiara anim.
Akokɔbaatan ne ne mma yɛ nsɛnkyerɛnne a yɛtaa hunuu no wɔ akyeamepoma so. Deɛ saa nsɛnkyerɛnne yi ka ne bammɔ, ɔdɔ ne ahofama a ɔhene bi wɔ ma ne manfoɔ, sɛdeɛ akokɔ baatan bɔ ne mma ho ban, ka wɔn ho hyeɛ no.
Sɛ yɛhunu sɛ obi reforo du anaa ɔfoforɔ nso repia no wɔ akyeamepoma so a, ɛkyerɛ sɛ, sɛ woyɛ adepa a, na wonya afoforɔ hɔ mmoa ma wokɔ w’anim. ℇnam wei so na yɛnyaa kasabɛbuo; “Woforo dua pa a na yɛpia wo.”
Yɛtumi nso hunu nsa a ɛkita kosua mu wɔ akyeamepoma so, na deɛ ɛda no adi ne sɛ, tumi te sɛ kosua, sɛ woankita mu yie na ɛfiri wo nsa a, ɛno ara ne no.
Saa ara nso na sɛ yɛhunu abusua akraboa a yɛrebɛbobɔ soɔ wɔ a seɛ ha yi wɔ akyeamepoma bi so wɔ adwabɔ bi ase a, ɛma yɛhunu abusua ko a saa ahemfo no firi mu ne su a wɔda no adi. Sɛ yɛkenkan pii fa abusua ahodoɔ ne wɔn akraboa ho a, yɛbɛhunu pii afa esu a abusua no mu nnipa da no adi ho. Weinom ne pii a ɛkeka ho na yɛhunu no wɔ akyeamepoma so a ɛkasa kyerɛ Akanman.
Yɛba Bamkyiniɛ nso so a, yɛhunu nsɛnkyerɛnne bi te sɛ prɛkɛsɛ. Sɛ yɛresa mmrane a yɛtaa te “Prɛkɛsɛ Gyaamadu a ɔfiti kurotia a na ne ho bɔn afie afie mu.” Deɛ ɛteɛ ne sɛ, prɛkɛsɛ yɛ aduaba bi a ɛtu hua yie, na sɛ obi de reyɛ aduane na wonam akyiri koraa a wotumi te. Asante ahemfo na wɔtaa de prɛkɛsɛ adwinneɛ to bamkyiniɛ so. Wɔde Asante din a ahyeta baabiara ne wɔn kɛseyɛ toto prɛkɛsɛ ho.
Afei yɛhunu bamkyiniɛ a Nyankontɔn ahosuoa ahodoɔ no bi wɔ mu a na ɛkyerɛ bɛn a saa hene no ne ne man bɛn Onyankopɔn. Nyakontɔn yɛ nsɛmfua mmienu a wɔaka abɔ mu a ɛno ne “Nyankopɔn ne anintɔn.” ℇkyerɛ ku a Onyankopɔn ani ku wɔn ho. Pii ka weinom ho.
Sɛ yɛhwɛ ahennwa ne asɛsɛdwa ahodoɔ a ɛwɔ ahemfie a, wɔdi adwini gu ho nam saa nsɛnkyerɛnne no so kasa kyerɛ amanfoɔ.
Sɛ yɛhunu adwa a yɛadi kɔtɔkɔ adwini agu ho a, ɛkyerɛ ahoɔden. Kɔtɔkɔ yɛ aboa bi a ne ho yɛ ahomete, ne ho yɛ hene, na ne kum nso yɛ den yie pa ara. Wei nti, Akanfoɔ, ne titire Asantefoɔ di no adwini gu wɔn nnwa ho. Asantefoɔ wɔ asɛm bi a wɔka no sɛ “Asante Kɔtɔkɔ, wokum apem a, apem bɛba”
Weinom firi hɔ nso a, nnipa yɛ nneyɛeɛ bi wɔ daa daa asetena mu a ɛyɛ nsɛnkyerɛnne a ɛkasa kyerɛ nnipa.
Mpɛn pii no, sɛ wohunu obi na ɔde ne nsa mmienu nyinaa agu ne tiri so a na ɛkyerɛ sɛ atoyerɛnkyɛm anaa oyene bi ato no ama awerɛhoɔ akyekyere no a ɔgye ne ho baabiara a ɛnye.
Afei, sɛ obi si atemum a, mpɛn pii no Akanfoɔ hunu no sɛ nnipa no redwennwene a ɛnyɛ asɛm ketewa. Atemum ne sɛ obi tena ase komm de ne nsa sum n’ano anaa n’abɔdwe. Ohia anaa asɛnyaw bi ma nnipa wira saa tebea yi mu. Sɛ obi yɛ saa nneyɛeɛ yi a, Akanfoɔ taa bisa no deɛ ɛha no. Wɔhunu sɛ sɛ obi yɛ saa a, deɛ ɛka ne sɛ awerɛhoɔ ahyɛ onipa no so.
Afei, sɛ obi hyia panin bi na ɔbɔ ne mu ase, anaa obi sa ne nsa gu n’akyi wɔ berɛ a ɔre kasa wɔ mpanin anim a, ɛkasa kyerɛ mpanimfoɔ no ne wɔn a wɔwɔ hɔ sɛ saa nnipa no bu adeɛ yie.
Wei akyiri no, yɛtumi de yɛn homan akwaa no nso bi yɛ nsɛnkyerɛnne de kasa ma nnipa te aseɛ. Akanfoɔ tumi de wɔn ani di nkitaho wɔ berɛ a wɔrebu anikyie de akyerɛ sɛ wɔmpene asɛm bi so anaa de redi atɛm. wɔtumi nso bɔ wɔn ani kyerɛ obi ma no yɛ biribi anaa gyae adeɛ bi a ɔreyɛ.
Obi tumi de ne nsa kyerɛ biribi kɛseɛ, tenten, ketewa, ne tiatia mu. Yɛtumi de yɛn nsateaa kyerɛ kwan, de to yɛn ano kyerɛ kommyɛ. Obi tumi pagya ne nsa kyerɛ sɛ ɔrepɛ kwan akyerɛ n’adwene wɔ asɛm bi ho, anaa bae ne nsam de kyerɛ n’asom kasa kyerɛ obi sɛ ɔbɛbɔ n’asom.
Ↄbarima bi tumi ti ɔbaa bi nsam de kyerɛ n’ani a ɛgye ne ho. Afei yɛtumi nyam yɛn nsateaa num no de di nkra, de kyea, de da yɛn ho adi kyerɛ obi wɔ baabi, de gyina ɛhyɛn anaa de kyerɛ sɛ yɛmpene biribi so. Yɛtumi bɔ yɛn ti nko anaa nyam yɛn ti kyerɛ sɛ yɛpene asɛm bi so anaa yɛmpene so. Yɛtumi nso mim yɛn ano de kyerɛ sɛ yɛn ani nnye biribi ho, anaa yɛn ani nsɔ.
Afei yɛnhwɛ ntoma (aduradeɛ mu nsɛnkyerɛnne no bi). Akanman mu no, sɛ obi fira kɔbene anaa birisie a, ɛsiane ahosuo no nti, yɛhunu no sɛ nnipa no wɔ aniberɛ mu. Sɛ obi nso fira fufuo a, na ɔwɔ anigyeɛ, aseda anaa nkunimdie mu. Sɛ yɛyi weinom firi mu a, Akanfoɔ nam wɔn nyansa so atoto ntoma din, a wɔde kasa kyerɛ wɔn ho wɔn ho.
Akyekyedeɛ akyi
Mmerɛ bi a atwam mu no, na wɔmfira ntoma kwa, berɛ biara ne ntoma a na wɔfira, ɛsiane sɛ ntoma no bu nnipa bɛ. Ebi na ɛdidi soɔ yi
Sɛ obi fira aniberɛ nsɔ gya a, na ɛkyerɛ sɛ nnipa no ani abere, na mmom sɛ aniberɛ ba na sɛ wampae mu anka ankyerɛ wo a wontumi nhwɛ n’anim anaa n’ani kosua so nhunu sɛdeɛ n’ani asi abere afa.
Sɛ obi fira akyekyedeɛ akyi a, ɔreka akyerɛ nnipa sɛ ɔyɛ den wɔ honhom mu ne honam ani nyinaa te sɛ akyekyedeɛ akyi no. Yɛn nyinaa nim sɛ akyekyedeɛ akyi yɛ adeɛ a ɛyɛ den pa ara yie, na mpo sɛ wopɛ sɛ wokum aboa no a, wobrɛ. Wei kyerɛkyerɛ ɛbɛ a mpanin buiɛ sɛ “Abɔfra bɔ nnwa na ɔmmɔ akyekyedeɛ no mu.
Sɛ obi fira mako nyinaa mpatu mmere a, na ɔrekasa akyerɛ yɛn sɛ biribiara wɔ ne berɛ. Sɛ wɔdua mako na ɛhyɛ aseɛ bere a, ne nyinaa mmere mmom, nanso bere pa mu no deɛ ɛtwa toɔ koraa no nso bere. ℇnne sɛ, yɛn nyinaa ntumi nyɛ adefoɔ mmɔ mu da koro.
Efie abosea nso yɛ ntoma no mu baako, na deɛ ɛka ne sɛ, efie abosea twa wo a, ɛyɛ ya sene abɔntene deɛ. Deɛ wo honam nipa de bɛyɛ woɔ no sene deɛ abɔtensoni de bɛyɛ wo. Mpanin se; “Aboa bi bɛka wo a, ɛfiri wo ntoma mu.”
Dua korɔ gye mframa a ɛbu asekerɛ yɛ pii, ebi ne sɛ, sɛ ɔdefoɔ baako pɛ bi wɔ abusua mu na obiara dan no a, ɔntumi ntu mpɔn. Saa nnipa no tumi fira saa ntoma yi de bu wɔn a wɔdan no no bɛ. Afei nso sɛ ɛba no adwumayɛ mu a, yɛmfa nkabom nyɛ adwuma, ɛsiane sɛ, mpanin se; “Praeɛ wɔ hɔ yi, woyi baako a ɛbu, woka bom a ɛmmu”, sɛ yɛgyae adwuma anaa biribi bɔ baakofoɔ so a, ɔtɔ baha.
Afei, sɛ yɛhwɛ kete ne adowa asa no mu a, nsɛnkyerɛnne abɔ no ma sei tɔ.
Sɛ obi resa na ɔka ne nsateaa benkum ne nifa no bea mu de kyerɛ obi a ɔde ne bɔbea nyɛ pɛ, anaa ɔpa n’ani akyi kyerɛ no a, ɛkyerɛ sɛ ɔdɔ nipa korɔ no.
Sɛ obi resa na ɔkɔtena obi nan so, anaa ɔde n’akyi kɔtwere obi a, ɛkyerɛ sɛ ɔdan nnipa no, na ne nsono ne ne mu adeɛ nyinaa yɛ ne dea.
Sɛ ɔbi resa na sɛ ɔde ne nsateaa hyɛ n’anum anaa ɔbɔ ne nsa ano a, na ɛkyerɛ sɛ asɛm a ɛyɛ ya ato no a ɔgye ne ho baabiara a ɛnye.
Sɛ obi resa wɔ badwam na wɔn a wɔwɔ hɔ no pagya wɔn nsateaa mmienu de kyerɛ nnipa no so a, ɛkyerɛ sɛ wɔn ani gye nnipa no asa no ho.
Sɛ obi resa wɔ badwam na ɔdane n’akyi hwɛ obi de n’abakɔn twi ne sisi akyi de kyerɛ nnipa no a, ɛkyerɛ sɛ ɔmmu nnipa no sɛ ɔyɛ nnipa, na ɔde no pepa ne to. Wɔtaa yɛ wie de kyerɛ wɔn atamfo anaa wɔn a wɔne wɔn wɔ asɛm.
Sɛ obi resa na ɔbae ne nsa mmienu mu de kyerɛ soro sane de bɔ ne bo a, ɛkyerɛ tumidie. ℇkyerɛ sɛ, Onyankopɔn firi hɔ a ɔno na ɔwɔ hɔ. Ahemfo na wɔtaa yɛ wei. Afei sɛ obi resa na ɔde ne nsa kyerɛ bɛnkum ne nifa de kyerɛ ne bo anaa de kyerɛ obi so a, ɛkyerɛ sɛ saa asase no ne ɛso nneɛma nyinaa wɔ onii no.
ℇnnɛ yi deɛ ɛho yɛ den kakra, nanso tete no, sɛ wɔde nwira anaa bɔɔla to pampim wɔ kurotia a, ɛkasa kyerɛ wɔn a wɔrewira kuro no mu sɛ yarebɔne bi ate asi kuro no mu rekum nnipa, anaa sɛ apemfoɔ wuo ate asi kuro no mu.
Afei nso, sɛ wohunu hankɛkyifu a bese, nkosua, aburo, ɛmo ne nneɛma binom a ɛtete saa gugu soɔ wɔ nkwantannan so a, na ɛreka sɛ obi abɛyi ne tiri mmusuo.
Weinom ne pii a ɛkeka ho na Akanfoɔ de kasa kyerɛ wɔn ho wɔ fie a wɔmfa ano kasa mmata ho, nanso wɔte deɛ wɔpɛ sɛ wɔde to dwa no ase. Sɛ wonim bi na mammɔ so a, fa bra na yɛnsua adeɛ.
Amammerɛ wɔ hɔ yi, yɛntoto no ase, w’amammerɛ na ɛkyerɛ wo nipaban.
